《大雄寺陈朝桧》
宋代·释居简

托根陈土隋风烟，送尽鲤鱼蜚上天。六騑度江又如许，老彭社上将齐年。

彭自有商观五伯，区区社上奚为者。君乎干老旧时天，刚中紫铁青铜坚。

一年一年看妖妍，年年死在秋风前。轮囷孤顶鸾停翼，脱略霜皮蛟露脊。

自古才难人弗惜，江东酒壶浇柱石。夜深风雨卷潭湫，霹雳一声天地秋。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。